Scopa wil Steinhoff, PIC tot verantwoording roepArgieffoto: ANA Scopa (die staande komitee oor openbare rekeninge in die parlement) het Maandag gesê hy is van voornemens om uitvoerende lede van die beleërde Steinhoff en die Public Investment Corporation (PIC) vroeg volgende jaar tot verantwoording te roep voor LP’s. “Die parlement kan maar nie net ŉ toeskouer wees in dié drama nie, terwyl die wette van die land, etiese gedrag en werkers se pensioene verlore gaan weens die roekeloosheid en korrupsie van die superrykes,” het Themba Godi, voorsitter van Scopa, in ŉ verklaring gesê. “Hierdie hebsug van senior uitvoerende lede in die privaat sektor is ŉ aanduiding van die omvang van immorele gedrag onder Suid-Afrika se elite.” PIC, wat staatsamptenare se pensioenfondse bestuur, se markwaarde van sy 8.56% aandeel in Steinhoff, het van ŉ geraamde R20 miljard gedaal tot ongeveer R2 miljard toe aandele verlede week verkoop is ná nuus bekend geword het van rekenkundige onreëlmatighede by die wêreldwye handelaar. Godi het versoek dat die tesourie strenger optree in sy veroordeling van die skandaal en gesê hy sal met LP’s op die staande komitee van finansies praat oor hoe hulle Steinhoff en PIC tot verantwoording kan roep. “Die Suid-Afrikaanse Inkomstediens (SAID), die Suid-Afrikaanse Reserwebank, die onafhanklike reguleringsraad vir ouditeure (Irba, alhoewel hierdie liggaam ondoeltreffend is) en die Raad op Finansiële Dienste (RFD) moet dringend ondersoek instel,” het Godi bygevoeg, en gesê uitvoerende lede van hierdie rolspelers moet na die parlement ontbied word. “Suid-Afrika se reputasie het skade gelei weens politieke en korporatiewe korrupsie. Alle progressiewe en patriotiese Suid-Afrikaners moet hierdie dade tot ŉ einde bring.”